นายกนก แสนประเสริฐ ผอ.ส่วนคุ้มครองพระพุทธศาสนา กล่าวว่า จากการที่ทำงานร่วมกับพระวินยาธิการดูแลความประพฤติไม่สมควรของสมณเพศพบว่ามากที่สุด ได้แก่ เวียนเทียนบิณฑบาต เป็นการร่วมมือระหว่างคนที่บวชเป็นพระภิกษุ และพระภิกษุบางรายที่ขี้เกียจเดินรับบิณฑบาตไกลๆ กับแม่ค้าพ่อค้าที่เห็นแก่ได้ทำอาหารชุดขาย แล้วนิมนต์พระภิกษุให้ยืนประจำหน้าร้าน เมื่อมีคนมาซื้ออาหารใส่บาตร พระจะนำมาขายให้แม่ค้ารับเงินไป จากนั้นแม่ค้านำอาหารมาเวียนขายต่อ ทำอาหารเท่าเดิม แต่มีรายได้เพิ่ม"การเวียนเทียนบิณฑบาตเป็นวงจรอุบาทว์ เมื่อเจ้าหน้าที่ส่วนคุ้มครองพระพุทธศาสนาและพระวินยาธิการพบ ได้เข้าตักเตือน บางรายไม่เชื่อฟังต้องแจ้งเทศกิจมาจัดการ แต่หากพบว่าเป็นพระภิกษุจริงต้องตักเตือนและแจ้งเจ้าคณะผู้ปกครองรับทราบ วงจรอุบาทว์นี้สร้างรายได้ให้มหาศาล แม่ค้าพ่อค้าบางรายวางแผนส่งลูกบวชเป็นพระภิกษุสามเณรในวัดใกล้บ้านจริงๆ เพื่อเวียนเทียนบิณฑบาตที่ร้านของตัวเอง" นายกนก กล่าวผอ.ส่วนคุ้มครองพระพุทธศาสนา กล่าวอีกว่า ไม่อยากโทษฝ่ายพระสงฆ์อย่างเดียวเพราะวิถีชีวิตคนไทยชุมชนเมืองเร่งรีบ ไม่มีเวลา ทำบุญโดยไม่คำนึงว่าเหมาะสมหรือไม่ รอแต่ให้พระวินยาธิการซึ่งมี 2,000 รูป ไปดูแลพระสงฆ์ทั่วประเทศกว่า 4 แสนรูป ไม่เพียงพอ ยิ่งเป็นพวกปลอมบวชยิ่งดูแลยาก ซึ่งปัญหาปลอมบวชมีทั้งเป็นรายบุคคล กลุ่มแก๊ง โดยเป็นชาวพม่ามากที่สุด รองลงมากัมพูชา และลาว ส่วนปัญหาอื่นๆ เช่น พระไม่อยู่วัด ไปอยู่บ้านชาวบ้าน ตั้งตนเป็นหมอดู ใบ้หวย ปักกลดใกล้ชุมชนเมือง และพบพระภิกษุจากต่างประเทศ สายมหายานเข้ามาเรี่ยไร ทำผิดกฎหมาย ต้องประสานกระทรวงการต่างประเทศแก้ปัญหา
ใครคือผู้ประเสริฐฝ่ายคุ้มครองพระพุทธศาสนา 
นายกนก แสนประเสริฐ